**”Teekond on huvitav ja pärale nagu ei jõuakski.”**

Intervjuu Ants Andersoniga

EvelinTamm /11. veebruar 2016/

**Eesti teadusliku seltsi esimees, kohtupsühhiaater Ants Anderson sündis 1933. aastal Tallinnas ja põgenes 10-aastase poisina koos oma vanematega Rootsi.**

Meid viidi põgenikelaagritesse Enköpingis ja selle ligiduses. Kohanemine uues ühiskonnas läks – vähemalt minu kui lapse arvates – üsna kergesti. Rootsi keelega saime hädapäraselt hakkama juba põgenikelaagrist lahkudes. Esimesed aastad Rootsis elasime väikelinnas, aga keskkoolis ja gümnaasiumis käisin juba Stockholmis.

Stockholmi-eestlaste seltskondlik, hariduslik ja poliitiline elu oli väga elav. Eriti tähtis minule oli skautide organisatsioon, mis siis veel paljudel aastatel oli väga tugev ning muidugi kindlalt eestimeelne ja rahvuslik. Provintsist tulijana tundsin ennast aga ebakindlana eesti keele ja üldse eesti kultuuri aladel. Mul ei olnud kunagi juhust viibida mõnes eesti suvekodus (nüüd ütleme suvelaagris), käia Stockholmi Eesti Algkoolis ega Õhtugümnaasiumis, vaid pidin omal jõul – perekonna toel – edasi arenema, kolmeaastane Tallinna 8. Algkooli haridus aluseks. Tutvumine Elmar Muuki Väikese õigekeelsussõnaraamatuga ja Johannes Aaviku keelenotiitsidega ajalehe Välis-Eesti veergudel äratas õnneks huvi eesti keele vastu, mis on pikapeale aidanud saavutada enamvähem eesti haritlase keeletaseme.

**Elukutseks kohtupsühhiaatria**

Gümnaasiumist läksin kohe Karolinska arstiteaduskonda, mille lõpetasin arstina 1961. aastal. Mind huvitas psühhiaatria ja minu elukutseks jäi pensionile minekuni kohtupsühhiaatria. Aga juba varakult tundsin, et arstidele pakutud õpetus psühhiaatria teoreetilise aluse küsimustes oli liiga vähene. Nii et aastatel 1965-68 õppisin Stockholmi ülikoolis teoreetilist filosoofiat, psühholoogiat ja sotsioloogiat lõpetades filosoofia kandidaadina (st bakalaureusena). Kohtupsühhiaatria professori loaga tegin seda täiskoormusega töötamise kõrvalt, mis oli võimalik tänu tolle aja vabamatele tööajareeglitele. Arvan, et mulle on väga palju tähendanud, et olen saanud ukse avada nendele teoreetilistele aladele.

Aastatega olen töö kõrvalt lugedes omandanud teatud ülevaate ka kultuuriantropoloogia, kriminoloogia, karistusõiguse ja eetika valdkondadest. Registreerusin doktorandina 1977. aastal ja sooritasin doktorieksamiks vajalikud teadusmetoodiliste erialade eksamid 1978-80, aga väitekiri on tänaseni esitamata. Olen vist niisuguse iseloomuga, et valmistan ette, täiendan end, leian uusi probleeme, otsin nendele lahendust, aga leian hoopis uusi probleeme. Teekond on huvitav ja pärale nagu ei jõuakski. Minu suureks huviks – võiks ütelda paatoseks – on kriminaalkohtupsühhiaatria teoreetiline ülesehitus, mis näib ülimalt keerulisena või ka niivõrd vaieldavana, et seda on siiani vaevalt keegi püüdnud kaardistada.

**Teadusliku seltsi liikmena**

Jaanuaris 1971 julgesin taotleda vastuvõtmist Eesti Teadusliku Seltsi Rootsis liikmeks. Esimeheks oli siis ajalooprofessor Evald Blumfeldt, tõsine töömees ja range korraarmastaja. Peagi anti mulle raamatukoguhoidja abi amet, mis viis mind koostöösse bibliotekaar Juhan Kauriga. Tola ajal asus EKRA (Eesti Keskraamatukogu ja Arhiiv) ühes avaras ruumis Maria koolis. Aastaid hiljem läks raamatukogu pidamine liiga kalliks ja see viidi Tartusse. Mitmetel aastatel olin ETSR-i sekretäriks. Olin ka ETSR-i aastaraamatute toimetuses, 1977.a. üksi ja 1980.a. koos Ervin Pütsepaga.

Koos Pütsepaga korraldasime ka 1980. aastal Stockholmi-ESTO ”Teadusliku hommikupooliku”. Selle kavas imponeeris tol ajal 78-aastase professor Blumfeldti 20-minutine, intensiivne ja sorav ettekanne, käsikirja vaatamata, keskaegsest pantvanglusest. Varsti pärast ettekannet suri Blumfeldt ajuverejooksu tagajärjel.

Blumfeldti järel tuli esimeheks Aino Käärik, esimese Rootsi (metsapatoloogia) professorina, kes ühtlasi oli Blumfeldti eelkäija (metsamajanduse) professori Andres Mathieseni tütar.

Tuntud arhitekt ja kunstitundja, tehnoloogiadoktor Ervin Pütsep oli esimene mitteprofessorist esimees, ideeline inimene ja hea organisaator. Ta oli hea sõber ja minusugusele sobiv julgustaja.

**Saatuse tahtel esimeheks**

Pütsepa äkilisele surmale järgnes rida aastaid, kui ma ei olnud ETSR-i juhatuses. Leidsin, et ETSR-i juhtivad tegelased peaksid olema teaduste doktorid ja vabandasin oma tagasitõmbumist (endamisi) ka sellega, et tuleb valida ”enne teadus ja siis Teaduslik Selts”. Pütsepale järgnes esimehi, kelle hulgas oli ka ilma doktorisõrmuseta liikmeid (Enno Penno, Gunnar Hiis, Ilja Pähn). Esile tuleb aga tõsta tehnoloogiadoktor Ivar Paljaku eriti teenekat tegevust ETSR-i esimehena. Tema sõlmis assotsiatsioonilepingu Eesti Teaduste Akadeemiaga 1979.a., ta on peale muu toonud ETSR-ile uusi liikmeid ja ta on paljudel aastatel kajastanud seltsi üritusi ajakirjanduses.

Aastaid hiljem sattusin kuidagi ETSR-i valimiskomisjoni. Ivar Paljaku järglaseks leidsin keemiadoktor Tiit Landi, kes aga pärast kahte aastat pidi loobuma, kuna ta sai professuuri Tallinna Ülikoolis. Uuesti ilma esimeheta, ei õnnestunud aga uut esimehe kandidaati leida, vaatamata paljudele telefonikõnedele. Selles hädas pidin esitama iseennast kandidaadina. Nii algas minu kokku 6-aastane esimeheaeg. Pärast esimest nelja aastat oli fil dr Tõive Kivikas esimeheks üks aasta ja provisoorium abiesimeestega teine aasta, enne kui sooviti mind tagasi esimeheks.

**Aastad esimehe ametipostil**

Tolle esimese nelja aasta kohta ei ole väga palju ütelda. Tegevus kulges normaalselt. Korraldasin ETSR-ile väikese raamaturiiuli Eesti Maja keldriboksis, kuhu saime turukottide asemel koondada seltsi väikese aga uuesti kasvava raamatukogu. Õnnestus organiseerida eetika-alane sümpoosion muuhulgas kahe õppejõuga Tartu Ülikoolist. Tahtsin aga esimehe kohalt tagasi tõmbuda selleks, et saada aega mõnede käsilolevate artiklite jaoks.

Viimane kaheaastane esimeheaeg oli pingutavam. Olin hea meelega kavatsenud osaleda ETSR-i järgmise aastaraamatu toimetamises. Nüüd tulid esimehe ülesanded sellele otsa. Sügisel 2013 suri seltsi kauaaegne ja teenekas sekretär Diana Krull. Uueks sekretäriks leiti tubli füüsika-pedagoogika spetsialist Taavi Adamberg väljastpoolt liikmeskonda. Ta andis ETSR-ile tõhusat abi seltsi halduse digiteerimisel. Muuseas pandi alus ETSR-i kodulehele. Kahjuks pidi Adamberg eelmisel suvel tagasi Tartusse kolima. Tuli valida uus sekretär, kes ka seekord leiti väljastpoolt liikmeskonda, nimelt molekulaarbioloog fil dr Helena Faust. Nende sekretäride leidmise ja halduse moderniseerimise juures on Sirle Sööt tublisti kaasa aidanud. Võib ütelda, et käimas on ETSR-i üleminek vanade pagulaste juhtimiselt peaasjalikult Eestist hiljuti saabunute juhtimisele. Ühtlasi on käimas üleminek klassikaliselt paberi ja lauatelefoni ajastust nutitelefonide ja interneti ajastusse. Sellele vastavalt tunnen muidugi, et mina ei ole enam õige isik ETSR-i eesotsa.

See kaheaastane esimeheaeg on siiski toonud mõned õnnestumised. Esimest korda on ETSR 10-liikmeline delegatsioon võtnud ette sõidu Eestisse ja külastanud Eesti Teaduste Akadeemiat Toompeal. ETSR vajab niisuguseid kodumaa-kontakte ja kogemusi. Taavi Adambergi, Sirle Sööti ja Helena Fausti korraldusel on mõlemal aastal aset leidnud uurimisprojektide sümpoosion. Seltsi XV aastaraamat sisaldab mõndagi huvitavat ja on peaaegu valmis.

***Eesti teaduselus on viimase kahekümne aasta jooksul toimunud märkimisväärseid muutusi. Mis on sind selle juures kõige enam üllatanud, mõtlema pannud?***

Tagasi vaadates viimaste aastakümnete teaduse arengule paneb esmalt tähele teadusliku uurimistegevuse suurt kasvu. On rohkem õppeasutusi ja aktiivseid uurijaid, samuti rohkem teaduslikke ajakirju, rikkalikult ilmuvat populaarteadust. Küllap on tõusnud ka teaduspublikatsioonide kvaliteet. Võib-olla on kasvanud loodusteaduste domineerimine humanitaaria üle. Need arengud ei tähenda mingit erilist probleemi Eesti Teaduslikule Seltsile Rootsis.

***Eesti keele kui teaduskeele kasutamine on aasta-aastalt vähenenud. Üha enam avaldatakse inglise keeles. Paljudes valdkondades ei ole eestikeelset sõnavara, et uutest uurimisteemadest kõnelda saaks, teadlastel puudub emakeelne kirjalik eneseväljendusoskus. Kas pead eesti keele taandumist loomulikuks protsessiks või pigem ajutiseks nähtuseks?***

Keeleküsimused on tõesti tähelepandavad. Inglise keel on teatavasti saavutanud absoluutse juhtpositsiooni ja on tänapäeval enamvähem teaduse emakeeleks, nagu oli ladina keel uusaja alguses. Koos kohaliku rootsi keelega on meie teadlastel üldiselt võõrkeelne töökeskkond.

Olen kindel, et ETSR-il on tähtsad ülesanded. Kõigepealt on noortel eesti teadlastel Rootsis mitmesugustel põhjustel tarvidus kontakti järele omasugustega. Küllap sellest veel tähtsamad on keeleküsimused. Eesti rahvas ei taha ega tohi eesti keelest loobuda. Viimased sadakond aastat kestnud pingutused eesti keele korrastamiseks ja mitmesuguse teadusterminoloogia loomiseks on vilja kandnud selles mõttes, et praktiliselt igasugust teadust tõesti saab avaldada puhtalt eestikeelsena. Küsitav on ka, kas on alust teaduses mingit eesti keele ”taandumist” konstateerida. Eestikeelse terminoloogia tundmaõppimine nõuab aga teatud hulga head tahet. Selleks võib ka ETSR anda tõuke, kuna selle ettekanded on reeglina eestikeelsed. Hiljutise otsuse alusel tuleb järgmine ETSR-i aastaraamat Eesti Vabariigi 100. aastapäeva puhul täielikult eestikeelne. Eesti keel on väike keel ja meie saatuseks on oma emakeelt pidevalt toetada ja kaitsta.

***Kaasajal on teadlaste elu väga mobiilne ja seetõttu on järjest enam noori Eesti teadlasi, kes oma tööd Rootsis teevad või siin teaduskraadi kaitsevad. Millisena näed Eesti teadusliku seltsi tulevikku Rootsis?***

Eesti taasiseseisvumine ja Euroopa Liidu vabadusprintsiibid on teatavasti toonud muutusi ETSR-i liikmeskonnas. Vanale ja väsima hakanud ETSR-ile on uued, noored, eesti kõrgharidusega liikmed muidugi toonud uut elujõudu. Ka tulevikus on oodata kodumaise haridusega ja loomuliku eestikeele oskusega liikmeid. See kindlustab ETSR-i elujõu ka edaspidiseks. Kindlasti saaks ETSR olla veelgi elavamaks ja suuremaks keskuseks Rootsis viibivatele eesti teadlastele ja haritlastele.

Samas teame kõik, et ETSR on kodumaast eemal. Eesti ootab teadlasi tagasi kodumaale, ajuti või jäädavalt. Eks igaüks meist otsi, nii või teisiti, küllalt süümekat lahendust oma rahvusküsimusele ja ülesannetele.